*Papp-Für János – Mészöly Ágnes*

**Megérkezett a nyár**

*(részlet az Akik gyerekek maradnak c. könyvből)*

Megérkezett a nyár. Esténként fecskék és denevérek cikáznak a játszótér felett. A cseresznyefákon egyre pirosabbak a gyümölcsök. Az iskolásoknak egyre kevesebb kedvük van a tanuláshoz. De az utolsó napok olyan lassan múlnak, amilyen lassan a hőgutás csigák vánszorognak át a forró aszfalton.

NYÁRI SZÜNET

Még egy hét, és vége van

ennek a tanévnek.

Azt hittem, a fejembe új

dolgok már nem férnek.

Az Ó betű áll a táblán,

könyvet mélyre tenni,

holnap gyorsan gépre szállni,

s a Bahamákra menni.

Mikor jön már a V betű,

és a kapuzárás?

Úgy kimegyek a teremből,

mint a viharjárás.

Vissza se fogok én nézni,

az ajtót becsapom.

Örömömben földhöz vágom

az összes kalapom.

A gyerekek másról sem beszélgetnek, mint a nyári programokról. Van, aki a nagymamához készül. Van, aki napközis táborban lesz. Patti és Domoska közösen tervezgetik a vakációt. Eddig is legjobb barátok voltak, most meg már egyszerűen elválaszthatatlanok.

Az évzáró napján mindenki ünneplő ruhában virít. Az osztályok sorban állnak az iskolaudvaron. Az igazgató néni beszédet mond, és egy lemezről meghallgatják a Himnuszt is. Amikor vége a zenének, a gyerekek elkezdenek tapsolni, mintha egy focimeccsen lennének. A tanárok először furcsán néznek, aztán tapsolnak ők is. A tesitanár még füttyög is, ahogy az igazi meccseken szokás! Hiába, mindenki örül a szünidőnek.

Következik a bizonyítványosztás. A tanár néni minden gyereket egyenként kihív a táblához, és mond neki néhány jó szót. Patti dicséretet kap matekból és tornából. Domoska oklevelet kap és egy jutalomkönyvet, mert megnyert egy rajzpályázatot.

A következő néhány hétben Patti nagymamája vigyáz a két gyerekre. Majdnem mindennap kimennek a strandra. Ilyenkor Patti önfeledten hancúrozik a vízben, fröcsköl, bukfencezik és fejen áll. Egészen addig, amíg egy fürdőző mogorván rá nem förmed. Domoska komótosan úszkál, az egyik hosszat követi a másik. Ha Patti a víz alá nyomja, rá se ránt, csak tempózik tovább.

Néha moziba is elviszi őket a nagymama, délutánonként pedig azt is megengedi, hogy egyedül menjenek le a térre. Egyik délután Domoska új játékot talál ki. A parkolóban egyenként végignézik az összes autót, és elképzelik, vajon mi mindent szállíthat. Persze nem szállíthatnak az autók bármit! Az Audi csak olyan dolgokat vihet, amelyeknek a neve „a”-val kezdődik. A BMW-k csomagtartója „b” betűs dolgokkal van tele. A Citroën céset, a Daewoo déset, és így tovább.

MIT VISZ AZ AUDI?

Mit visz át az Audi hét határon?

Mit gondolsz erről, drága barátom?

Almát és antennát és ablakot,

alumíniumedényt és agyagot.

Mit visz át a Renault hét határon?

Mit gondolsz erről, drága barátom?

Ragasztót, répát, revolvereket,

rókakölyköt és rappereket.

Mit visz a Citroën hét határon?

Mit gondolsz erről, drága barátom?

Citromot, cápákat, C-vitamint,

cukorkaárust és cicát, kicsinyt.

Mit visz a nagy Volvo hét határon?

Mit gondolsz erről, drága barátom?

Vak embert, vékányi vaníliát.

Viktort és Vandát és Valériát.

Mit visz a mi Fordunk hét határon?

Mit gondolsz erről, drága barátom?

Felhőket, fagylaltot, fegyvereket,

két felnőttet és még négy gyereket.